જ્યારે ઘરમાં નકારાત્મકતા અનુભવાય ત્યારે સર્વ પ્રથમ વિચારવું જોઈએ કે આ નકારાત્મકતાનું કારણ વ્યક્તિ પોતે તો નથી ને? મધ્ય ગુજરાતમાં એક વ્યક્તિ દર અમુક વર્ષે અઢળક કિંમતનાં મકાનો બનાવતા અને તેમાં મજા ન આવે એટલે નવી જગ્યાએ પ્રયાણ કરતા. આવું તો ક્યાં સુધી ચાલે? એમનાં મકાનોમાં વાસ્તુના પ્રાથમિક નિયમોનું પાલન પણ કરતા, પરંતુ એક પણ મકાનના કારીગરો રાજી થઈને ગયા ન હતા. કોઈની ફી પણ ન આપી હોય કે મજૂરીના વાયદા કરીને અંતે ફરી ગયા હોય તેવું પણ હતું. વળી આવો માણસ ખોટું ન કરે તેવું લોકમાનસ પણ એમને કામ લાગે. વાસ્તુના મૂળભૂત નિયમો સાથે જે પણ વ્યક્તિ ઘરની રચના સાથે જોડાઈ હોય તેને સંતૃપ્ત કરવાની વાત પણ આપણાં શાસ્ત્રોમાં છે જ. કોઈને દુ:ખી કરીને સુખી થવાય ખરું?